Boek: Van Nuut Tot Nice | Antonet se geselshoekie
Ek het vir jare geweet dat ek 'n boek moet skryf. In 2009 sê die Here vir my dat die tyd aangebreek het om te begin skryf. Ek het al geleer dat gehoorsaamheid mucho importante (sommer BAIE belangrik) vir God is. Moenie te gou beïndruk word nie. Ek weet gehoorsaamheid is belangrik en ek probeer om altyd te luister. Ek kry dit net partykeer reg.
In elk geval, so in my slaap kry ek die titel vir die boek en 'n "weet" waaroor dit presies moet gaan. Glo my, dit was nie bloot my eie inisiatief en kreatiwiteit nie! Na omtrent 'n jaar se skryf, floppies maak, oor begin, regmaak, byvoeg, ens. is Van Nuut Tot Nice gebore. Ek het hom eers self laat druk, en byna 'n 1000 gratis uitgedeel.
Ek het een eksemplaar vir CUM Uitgewers gestuur en hulle het die boek aanvaar. Dit is 'n wonderwerk! Op 19 Maart 2012 verskyn Van Nuut Tot Nice op CUM se rakke landwyd. Hulle het my baba 'n facelift gegee en hy het vir twee jaar heeltemal anders gelyk.
In Februarie 2014 het ek die regte vir Van Nuut Tot Nice terug gekry van CUM. Ek het hom nou weer met sy oorsponklike gesiggie laat druk. Hy kan nou aanlyn bestel word by Groep 7 Drukkers: http://groep7-selfpublish-books.co.za/christelik/257-van-nuut-tot-nice-antonet-bekker.html
Waaroor gaan Van Nuut Tot Nice?
Gemeet aan die Bybel is ons almal darem maar baie onvolmaak. Jy probeer so hard om die regte dinge te doen en die regte pad te loop, net om weer die taxibestuurder te vloek en die hond te skop. Dan voel jy vir dae lank skuldig en dink God is kwaad vir jou. Dis heeltemal menslik om daarna weer vir die bedelaar by die verkeerslig 'n geldjie te gee om jou gewete te sus.